BYA AHMED KATEREGGA, NTEBE
PULEZIDENTI Yoweri Museveni akwasizza Buganda ebyapa by’ettaka ly'Obwakabaka 213 kyokka n’asaba Mmengo obutagobaganya ba bibanja abali ku ttaka ly’amasaza n’amagombolola nti waakiri bwe kinaaba kisoboka Gavumenti ejja kusasulamu Kabaka ensimbi basobole okwegula.
Omukolo ogwabadde ogw’okutandika essawa 4.00 ez’enkya (Lwakubiri), gwatandise ku ssaawa 6.00 ez’omu ttuntu.
Pulezidenti yasoose abakungu ba Kabaka okutuuka ku mukolo, kyokka n’abalindako ne bayingirira wamu mu kisenge mwe gwabadde.
Abakungu ba Kabaka baakulembeddwamu omumyuka asooka owa Katikkiro, Emmanuel Ssendawula, Omulangira David Kintu Wassajja, ssabawolereza wa Buganda, Apolo Makubuya, minisita w'ebyamwulirwe Dennis Walusimbi, minisita w'Enkuluze William Matovu n’omukungu Ndiwalana.
Omulangira Wasajja ng'ali n'omwogezi wa Buganda, David Walusimbi Ssengendo, akutte ebyapa.
Ssabawolereza wa Buganda, Apolo Makubuya ng'alaga ebyapa 213 Gavumenti byeyaddizza Buganda. Wakati ye minisita era ssentebe w’akakiiko k’eby'ettaka, Daudi Migereko.
Ssendawula yatuusizza okulamusa kwa Kabaka Ronald Muwenda Mutebi ll eri Pulezidenti era n’atuusa n’okwetonda kwa Katikkiro obutabeera ku mukolo guno olw’ensonga eziteebereka.
Yakwasizza Pulezidenti ebbaluwa omwabadde okwetonda okwo n’ayanjula ekibinja kye yabadde atambudde nakyo.
Oludda lwa Gavumenti lwakiikiriddwa ssaabawabuzi wa Gavumenti, Peter Nyombi, minista w’eby’ettaka, amayumba n’okukulakulanya ebibuga, Daudi Migereko ne ssentebe w’akakiiko k’eby'ettaka, aka Uganda Land Commission, Matiya Baguma Isoke, abazze n’ebyapa bya Buganda 213.
Ssabawolereza wa Gavumenti , Peter Nyombi ng'akwasa ssabawolereza wa Buganda, Apolo Makubuya ebbaasa z'ebyapa 213 Gavumenti bye yaddizza Buganda. Wakati ye minisita era ssentebe w’akakiiko k’eby'ettaka, Daudi Migereko.
Pulezidenti Museveni ng'akwasa omumyuka wa katikkiro wa Buganda asooka, Emmanuel Ssendawula ebiwandiiko by'ebyapa bya Buganda 213.
Minista w’ebyamawulire n’okulunmg’amya eggwanga, Muky. Rose Namayanja Nsereko ne ssentebe w’akabondo ka Buganda mu Palamenti Godfrey Ssuubi Kiwanda.
Omukolo gw’okussa omukono ku kiwandiiko mu maaso ga Pulezidenti Museveni, gwakoleddwa ssabawolereza wa Gavumenti, Peter Nyombi n’omumyuka wa Katikkiro wa Buganda, Emmanuel Ssendawula, ate Minista w’e Mmengo ow’eby’amateeka n’ensonga za ssemateeka, Apollo Makubuya ye yabaddewo ng'omujulizi.
Museveni mu kwogera kwe nga yagambye nti yagaana okutwala amagezi agaali gamuweereddwa bannamateeka be nga bagamba nti mayiro entongole ezaali ez’abakungu n’abaami ba Kabaka, omwali Bulange n’embuga z’amasaza n’amagombolola tezaali za Bwakabaka wabula za Gavumenti ya Buganda, noolwekyo zaali tezisobola kuggyibwa ku disitulikiti n’amagombolola agazibaddeko.
Omulangira Wasajja ng'ali n'omwogezi wa Buganda, David Walusimbi Ssengendo, akutte ebyapa.
“Nze ebyo nnabigaana ne ng’amba nti mayiro ezo zonna zaali mu mikono gya Gavumenti eya wakati ng’esobola okuzigabira omuntu omulala yenna, nange ne nsalawo okuziddiza Obwakabaka,’ bwatyo Museveni bwe yategeezezza wakati mu mizira egyabadde gimukubirwa abeetabye ku mukolo guno.
Wabula Museveni yagambye nti newankubadde ettaka ly’Obwakabaka eriri mu bibuga abaliriko basobola okweyogerako, nti kyokka abali ku mbuga z’Amasaza n’amagombolola mu byalo tebalina bwogerero bwatyo n’asaba Mmengo obutalibagobaako wadde nga basenze abatuufu, wabula bateeseganye ne Gavumenti waakiri abasenze beegula basigaleko ntende, kireme kuleetawo butabanguko.
Pulezidenti Museveni ng'alamusa abamu ku bakungu b'e Mmengo abeetabye ku mukolo gw'okuddiza Buganda Ebyaffe
Yagambye nti kimuwa essanyu okulaba ng'obbaka bwa Kabaka buli lw'asiima okulambula amasaza ge buba bukubiriza abantu bonna okukola ennyo okusobola okwegobako obwavu.
Yasabye Obwakabaka obwenjawulo n'abakulembeze b’eddiini okuyamba ku Gavumenti okusasaananya enjiri y'okulwanyisa obwavu n'atendereza amagye ga UPDF n'abaazirwanako nti mu bbanga ettono gakyusizza enzirukanya y'emirimu mu NAADS egyali gizing'amye nga kati abantu mu byalo bafuna butereevu endokwa z'emmwanyi n'ebirime ebirala.
Abakungu ba Gavumenti n'ab'e Mmengo abaatebye ku mukolo gw'okuddiza Buganda ebyapa 213. Ebifaananyi byonna bya ABU MWESIGWA
Minista Peter Nyombi yagambye nti ng’akolera ku biragiro bya Pulezidenti, y’akulembeddemu enteeseganya ezibaddemu Minisita Daidi Migereko, Mw. Baguma Isoke ne Mw. Mayanja Nkangi wamu ne Muky. Florence Kiconco okuva mu maka g’Obwapulezidenti ne beekenneenya ebyapa 213 ebyaweereddwayo, nga balina n’ebirala bye bakyekebejja.
Oluvannyuma Pulezidenti yagabudde abagenyi be ekijjulo makeke ne balya n’okunya nga teri atoma.
Ebifaananyi ebirala nyiga wano: http://bit.ly/1imjmcp
Ebirala ku Byaffe....
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn